**REPUBLIKA SRPSKA**

**NARODNA SKUPŠTINA**

**Z A P I S N I K**

**sa svečane sjednice Narodne skupštine Republike Srpske,**

**održane 9. jula 2024. godine u Banjoj Luci**

Svečana sjednica Narodne skupštine Republike Srpske održana je 9. jula 2024. godine u Banjoj Luci.

Predsjednik Narodne skupštine Republike Srpske dr Nenad Stevandić (u daljem tekstu predsjednik) otvorio je Svečanu sjednicu i pozdravio prisutne goste i narodne poslanike. Predsjednik je pozdravio i poželio dobrodošlicu predsjednici Narodne skupštine Republike Srbije Ani Brnabić.

Narodni poslanici su se izjasnili o prijedlogu dnevnog reda Svečane sjednice

**DNEVNI RED**

1. Obraćanje Ane Brnabić, predsjednice Narodne skupštine Republike Srbije poslanicima Narodne skupštine Republike Srpske i gostima

***sa*** (prisutno 62, glasalo 56) ***56 glasova za, nijednim protiv i nijedan poslanik se nije uzdržao od glasanja.***

Usvojen je dnevni red Svečane sjednice Narodne skupštine Republike Srpske.

Predsjednica Narodne skupštine Republike Srbije se obratila prisutnima.

*„Poštovani predsedniče Narodne skupštine Republike Srpske, gospodine Stevandiću, poštovani predsedniče Vlade Republike Srpske, gospodine Viškoviću, uvaženi narodni poslanici Narodne skupštine Republike Srpske i Narodne skupštine Republike Srbije, predsednice Vijeća naroda, predstavnici sudske vlasti, poštovani građani,*

*Pre svega želim najiskrenije da se zahvalim na pozivu da se obratim na Svečanoj sednici Narodne skupštine Republike Srpske, kojim sam duboko počastvovana.*

*Posebno mi je drago što sam ovde s vama, ne dugo nakon što je ovaj parlament usvojio Deklaraciju o zaštitu nacionalnih i političkih prava i zajedničke budućnosti srpskog naroda, što smo najavili na nedavno održanom Prvom Svesrpskom saboru u Beogradu.*

*Dan održavanja Sabora bio je dan kada smo slavili naše zajedništvo, dan kada je trebalo, mada nažalost nismo svi, da ostavimo sve naše političke razlike po strani i obeležimo i proslavimo sve ono što nas spaja. Taj sabor, kao što smo mnogo puta toga dana čuli od najviših funkcionera Srbije i Srpske, predstavnika srpskog naroda iz zemalja iz regiona, kao i patrijarha Srpskog g. Porfirija, bio je dan u kome smo uradili nešto za nas, a ne što protiv nekoga. I da budem sasvim jasna, na dan Svesprskog sabora i kroz Deklaraciju koju su usvojile dve vlade, a koju je ratifikovala Narodna skupština Republike Srpske, uskoro će je i ratifikovati i Narodna skupština Republike Srbije, mi smo sasvim otvoreno i nedvosmisleno ponovo, pozvali na mir, na poštovanje, pijetet prema svim žrtvama rata u BiH i pozvali na puno poštovanje Dejtonskog mirovnog sporazuma.*

*Nijednom jedinom rečju u usvojenoj deklaraciji mi nismo uvredili nijedan drugi narod i nismo povredili teritorijalni integritet neke druge države, a u prošlost smo se vratili samo kako bismo još jednom ukazali poštovanje prema žrtvama rata. I ponovo da naglasim, prema svim žrtvama rata, bez izuzetka i bez podele. U svim ostalim aspektima i deklaracije i samog Sabora bavili smo se sadašnjošću i potrebom da zaštitimo i sačuvamo naš jezik, naše pismo, našu kulturu, našu tradiciju i običaje upravo na način kako su to neki drugi evropski narodi radili i rade nekada i danas.*

*Usvajajući Deklaraciju i organizujući Sabor, u vidu smo imali budućnost, budućnost u kojoj je na Balkanu moguće biti Srbin i srpskog roda, a da to odmah ne bude protumačeno od strane zlonamernih kao pretnja nekoj drugoj naciji. Upravo suprotno, srpsko zajedništvo i molba da se ono poštuje, otvara vrata za kvalitetniji dijalog sa svima drugima za veće i bolje razumevanje, za saradnju, za građenje mostova, za zajedničku budućnost svih na Balkanu, za budućnost u miru i na način koji će obezbediti dugoročni prosperitet.*

*Srbija je duboko posvećena saradnji u regionu kako bi smo obezbedili mir i stabilnost, kao preduslove za bolji život svih na ovim prostorima. I ovo nije floskula kakve često čujemo od mnogih koji su učinili baš ništa, da se okrenemo budućnosti i pomirenju, da stvorimo za buduće generacije drugačiji Balkan od onoga kakva nam je bila prošlost.*

*U poslednjih 10 godina, na inicijativu Aleksandra Vučića, prvo kao predsednika Vlade Republike Srbije, a onda i kao predsednika Republike Srbije, Srbija je uložila mnogo novca, mnogo energije i mnogo političke hrabrosti i vizije u izgradnju bolje povezanog regiona. Srbija je izgradila auto-puteve od Mađarske do Severne Makedonije, i od Hrvatske do Bugarske. Srbija gradi auto-put do Sarajeva i to iz dva pravca, Srbija gradi takozvani auto-put mira preko Niša do Prištine, do Tirane i do luke Brač. Srbija gradi brzu prugu do Budimpešte. A uz podršku Evropske unije uskoro i do granice sa Severnom Makedonijom, pa dalje do Skoplja, Soluna i do luke Pirej. Nakon 33 godine uveli smo direktnu avioliniju do Mostara, Srbija time otvara mogućnost za približavanje ljudi, laku i brzu razmenu roba.*

*Tokom pandemije kovid virusa Srbija je donirala i regionu, a i šire ,sve, od opreme, preko testova, do vakcina. Kada su drugi bili u nevolji, zbog zemljotresa ili poplava, Srbija je uvek pomagala i u ljudstvu i opremi i finansijski. U poslednjih 10 godina Srbija je uvek kad je bilo teško stajala uz Republiku Srpsku u koju smo preko različitih programa pomoći podrške i donacija uložili preko 100 miliona evra, ali je Srbija uvek stajala i uz sve svoje susede. Iako sa nekima u regionu često i po najvažnijim, najbitnijim pitanjima, kao osnovno pitanje međunarodnog prava i Povelje Ujedinjenih nacija, a to je pitanje poštovanje teritorijalnog integriteta međunarodno priznatih država, iako se po tom pitanju sa nekima iz regiona nismo slagali, mi njihov teritorijalni integritet priznajemo, a oni naš ne, i opet imaju šta da nam zamere. Svima smo pomagali kad god je trebalo i kad god smo bili u mogućnosti. Davali smo sve od sebe da gradimo mostove, i fizičke i političke.*

*Podsetiću da je na poziv tadašnjeg predsednika Vlade Republike Srbije Aleksandra Vučića, posle neverovatnih 67 godina, 67 godina u zvaničnu posetu Srbiji došao predsednik Vlade Albanije. Danas su ti susreti nešto sasvim uobičajeni. Do skoro oni su bili teško zamislivi. I to smo brzo zaboravili, i mi i stranci koji se bave ovim regionom.*

*Aleksandar Vučić je čovek koji je rekao da mi moramo aktivno da gradimo posebne veze sa Republikom Srpskom, u skladu, naravno, sa Dejtonskim sporazumom. I često govori da se i sam, iako rođen u Beogradu, osjeća kao Srbin sa ove strane Drine. Istovremeno taj isti Aleksandar Vučić, o kome danas ne prezaju da izgovaraju svakodnevno otvorene i opasne neistine, od toga da je nosio snajper iznad Sarajeva, do toga da je mučio zatvorenike u hrvatskim logorima, i da podsjetim, ni za jednu od tih laži izgovorenih o predsedniku Srbije niko, u tim nama susednim državama, nije odgovarao, kao ni za napad na njega prilikom posete Srebrenici, kako bi odao poštu žrtvama kao predsednik Vlade Republike Srbije. Dakle, isti taj Aleksandar Vučić je mnogo puta ponavljao da svi zajedno možemo biti samo jači ukoliko uspostavimo bolje veze i saradnju između Srba i Bošnjaka, i da od nas nema bližih, i da smo upućeni jedni na druge. Kao i da je jedan od njegovih ciljeva istorijsko pomirenje srpskog i albanskog naroda i na tome je aktivno radio. I ja sam ponosna što sam deo njegovog tima koji je više nego iko ikada pomagao Srpskoj, ali neumorno tražio način da zatvorimo sa ostalim sa Balkana pitanja iz prošlosti.*

*Tražio je način da bilateralno između Republike Srbije i BiH međusobnim dogovorom zatvorimo otvoreno pitanje granice. I bili smo na pragu rešenja koje bi i simbolički pokazalo da u regionu možemo sami da rešavamo naše probleme, da možemo sami da rešavamo otvorena pitanja, bez stranih posrednika i tutora. Nažalost, u poslednjem trenutku iz nekog razloga drugi su odlučili da dogovor ipak nije moguć.*

*Srbija je posvećeno radila na implementaciji svih regionalnih inicijativa od Centralnoevropskog ugovora o slobodnoj trgovini, poznatijeg kao CEFT-a, do Berlinskog procesa, kada su drugi blokirali te procese, Srbija je ponovo na inicijativu Aleksandra Vučića iznalazila načina da te blokade prevaziđe kako bi svima na Balkanu, pre svega običnim građanima, običnim ljudima bilo lakše da ovde žive i kako bi saradnjom zajedno gradili bolja i bogatija društva. Bili smo jedan od pokretača inicijative Otvoreni Balkan koja je za cilj imala slobodan protok ljudi, roba, usluga i kapitala u regionu Zapadnog Balkana.*

*Inicijativu koja je, i to smo jasno nekoliko puta naglasili, bila otvorene za sve, od Tirane preko Skoplja, Prištine, Podgorice do Sarajeva, neki su odbili, neki drugi blokirali. Neki zato što je bila autohtona, drugi zato što je Srbija zagovarala. Ja i danas pitam, kako bi sada danas, izgledao region da su svi prihvatili ovu inicijativu, da li bi danas ljudi u ovom regionu živeli bolje ili lošije? Da li bi politička situacija bila stabilniji ili manje stabilna? Odgovori na ta pitanja su sasvim jasni svima, ljudi bi živeli bolje, politička situacija bi bila neuporedivo stabilnija.*

*Nažalost i ta inicijativa je pokazala nedostatak vizije i hrabrosti nekih na Balkanu kao i nedostatak odgovornosti prema građanima i njihovoj budućnosti. Pa i poslednji izmišljeni incident, boravak naših kadeta na obeležavanju godišnjice stradanja Srba u Podrinju 90-tih godina prošlog veka dakle 90-tih i 82-godišnjce Bitke na Kozari pokazao je nažalost svu želju određenih političara da prikažu stvarnost drugačijom nego što jeste i spremnost da manipulišu informacijama kako bi posejali mržnju i razdor među narodima, bez ikakvog razloga i bez ikakvog stvarnog povoda, a što nije u interesu ni Srba ni Bošnjaka. A istina je da se najmanje osam prethodnih godina ovakvo obležavanje održvalo bez ikakvih problema i to ne samo u BiH, već i širom Evrope, u mnogim mestima gde je srpski narod stradao ili kao nedužni civili ubijeni samo zato što su Srbi, ili kao vojnici tokom Prvog i Drugog svetskog rata u borbi za slobodu, u borbi protiv okupatora i u postojanoj borbi protiv fašizma, i to nikada nikome i nigde nije bio problem osim ove godine nekim političarima u BiH.*

*I mi znamo, kao što je to predsednik Srbije Aleksandar Vučić rekao, da to ne msile i tako ne osećaju pripadnici bošnjačkog naroda već određeni političari koji iz nekog meni zaista nepoznatog razloga nikako ne žele da se pomerimo napred. I zbog svih tih ljudi, i zbog mlađih generacija i onih koji će tek doći mi ćemo nastaviti da se trudimo bez obzira na sve neosnovane kritike i optužbe da izgradimo bolje povezan, stabilniji i prosperitetniji region. Miran, stabilan i dobro povezan region je u životnom interesu Republike Srbije, svih naših građana i čitavog našeg naroda kako u Srbiji tako i u Srpskoj, Crnoj Gori, Severnoj Makedoniji, Hrvatskoj i svugde drugde on živi u regionu ili šire. I svako ko bilo šta zna o politici ili o ekonomiji zna da je to sušta istina.*

*Srbija je uložila mnogo, i truda i rada i energije i znanja, kako bi nadoknadila izgubljeno vreme i propuštene šanse iz prošlosti, posebno iz naše bliže prošlosti, pre 11 godina bruto domaći proizvod Srbije, odnosno vrednost svega onoga što smo stvorili tokom jedne godine kao zemlja, kao narod, svi naši građani, bio je samo 33 milijarde evra, to je bila Srbija pre 11 godina, od tada smo ga više nego duplirali, prošle 2023. godine, bruto domaći proizvod Srbije iznosio je 69,2 milijarde evra, a plan nam je da do 2027. godine u jednoj godini stovorimo oko 100 milijardi evra vrijednosti.*

*Nezaposlenost u Srbiji spustili smo sa 26% kolika je bila pre 12 godina na 9% kolika je danas. U poslednjih 11 godina otvorili smo više od 550 hiljada novih radnih mesta, prosečna plata u Srbiji porasla je sa nekih 330 evra na 825 evra kolika je danas, a plan nam je da do 2027. godine prosečna neto plata u Republici Srbiji bude 1400 evra, prosečna penzija 650 evra. Bili smo zemlja jeftine radne snage i radno intenzivnih investicija, danas je Srbija zemlja koja predsedava globalnim partnerstvom za vještačku inteligenciju i posebno želimo da se potrudimo da čitav region od toga ima koristi.*

*Dvije hiljde dvadeset sedme godine bićemo domaćini specijalizovane svetske izložbe, želja nam je, takođe, da tada čitavom svetu predstavimo ovo novo lice Srbije, ali takođe da predstavimo i region i sve potencijale, a ima ih mnogo, ovog regiona. I mnogi iz regiona, i to moram da kažem, danas su nas podržali i glasali da Beograd bude domaćin Ekspo 2027. i na tom smo im zahvalni. Umećmo tu podršku da vratimo tako što ćemo u Beogradu predstaviti i čitav Balkan.*

*A za sve to i kako bi smo ispunili sve te potencijale i ambicije koje imamo, potreban nam je mir. Uvjek smo želeli mir, i danas želimo mir, a uz to naša molba je samo za dve stvari, prvo, puno poštovanje Dejtonskog mirovnog sporazuma, koji podrazumeva da je BiH stvorena od dva entiteta i tri konstitutivna naroda i da je Republika Srpska nepovrediva i neprikosnovena. I drugo, poštovanje prema srpskom narodu i uvažavanja svih prava srpskog naroda ma gde on živeo, ništa više, ali i ništa manje od toga. I meni je neverovatna ta stalna inverzija čiji smo svjedoci, a sastoji se u sledećem, da upravo oni koji žele i stalno se pozivaju na poštovanje Dejtonskog mirovnog sporazuma priželjkuju nestabilnost i probleme, a da oni koji javno kažu da je u Dejtonu neko strašno pogrešio i izjavljuju i citiram – lakše bi nam bilo danas da nije Dejtona, da takvi žele mir, međusobno poštovanje, i stabilnost. A istina je upravo suprotna ovome.*

*Republika Srbija poštuje Dejton i samim tim teritorijalni integritet BiH, kao i nepovredivost Republike Srpske. Republika Srbija želi mir, stabilnost, izvesnost i saradnju. Oni koji javno kažu da je Dejtonski mirovni sporazum loš za BiH i priželjkuju njegovo rušenje, žele neizvesnost, ne saradnju i probleme u regionu. I tako ja to vidim. Problem je samo što se ovi prvi najčešće kritikuju i optužuju, a ovi drugi hvale. Ili se na njihove provokativne izjave glasno ćuti.*

*I još jednom, da ponovim, Srbija poštuje Dejtonski mirovni sporazum, jasno i glasno se protivi njegovom daljem urušavanju, a posebno u smislu slabljenja ili dovođenja u pitanje postojanja, ingirencija i opstanka Republike Srpske.*

*Ja se nadam i lično ću raditi na tome da i naša parlamentarna saradnja, takođe, bude sve snažnija u godinama koje dolaze. Srećna sam što je 2. juna formiran parlamentarni forum Republika Srbija – Republika Srpska, kao institucionalni mehanizam koji će nam omogućiti da sarađujemo još bolje i još bliže.*

*Mi volimo Republiku Srpsku, poštujemo teritorijalni integritet i želimo najbolje veze sa Sarajevom i BiH. Nema jake Srbije bez jake Srpske. Niti ima jake Republike Srpske bez jake Srbije. Isto tako, niko od nas ne može napredovati ako naš čitav region ne napreduje. Ako region stagnira, to moramo shvatiti u jednom trenutku da jedino svi zajedno možemo ići napred.*

*Ja se nadam da se sledeći put vidimo u Beogradu ponovo u našoj Narodnoj skupštini gde ćete biti dočekani uz najveću moguću ljubav i poštovanje, baš onako kako se ja svaki put osećam u Banjaluci i na tome sam zauvek zahvalna.*

*Hvala vam i živela Republika Srpska i živela Srbija.“*

Na kraju se predsjednik Narodne skupštine Republike Srpske zahvalio predsjednici Ani Brnabić.

Ovim je predsjednik Narodne skupštine Republike Srpske zaključio svečanu sjednicu.

U skladu sa članom 174 stav 10 Poslovnika sastavni dio ovog zapisnika su stenogram, tonski i video-zapis Svečane sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Boran Bosančić Dr Nenad Stevandić***